周砥
官军后还西涧草堂
丈夫志四海，立身自有余。
安能事一室，遂欲逃空虚。
嘉遁盖贞吉，圣人不予愚。
况当艰难际，行止岂欲迂。
若为动干戈，爰及此林闾。
风气混六合，理难静一隅。
奔走固不恤，邻里谁安居。
所恤罔悔吝，类为时所驱。
出门已忧劳，入门复欢娱。
一欣朋徒合，再喜景物殊。
绿竹洒秋色，疏花耀前除。
开轩坐林杪，更取琴与书。
西山澹相对，落日号惊乌。
忍闻濮阳血，草木渍模糊。
杀戮本群盗，哀矜为无辜。
三叹观化初，人生亦须臾。